Χατσαπούρι

Το χατσαπούρι (γεωργιανά: ხაჭაპური) είναι ένα ψωμί γεμιστό με λιωμένο τυρί και συχνά σερβίρεται κομμένο σε φέτες, σαν πίτσα με διπλή ζύμη. Θεωρείται ένα από τα εθνικά πιάτα της Γεωργίας και είναι ιδιαίτερα δημοφιλές σε εστιατόρια και σπίτια. Σερβίρεται για πρωϊνό, ως σνακ ή για μεσημεριανό γεύμα.

Διαφορετικές περιοχές της Γεωργίας έχουν το δικό τους είδος χατσαπούρι με το πιο συνηθισμένο να είναι – το ατζαρούλι (από την Ατζαρία), το μεγκρούλι (από το Σαμεγκρέλο), και το ιμερούλι (από το Ιμερέτι). Το ατζαρούλι είναι γεμιστό με τυρί και μυρωδικά και γαρνιρισμένό με ένα αυγό από πάνω. Το ιμερούλι θεωρείται ότι είναι το πιο δημοφιλές χατσαπούρι.

Υπάρχουν διάφορες παραλλαγές των συνταγών, ανάλογα την περιοχή από την οποία προέρχεται το χατσαπούρι. Συνήθως, η ζύμη περιέχει αλεύρι σίτου, μαγιά, νερό και λίγο γάλα και αλάτι. Η ζύμη αφήνεται να φουσκώσει και στη συνέχεια παρασκευάζεται με διαφορετικούς τρόπους ανάλογα την περιοχή. Η γέμιση συνήθως περιλαμβάνει τυρί (φρέσκο ​​ή παλαιωμένο - συνήθως σουλγκούνι ή ιμερούλι) ή τυρί κότατζ, αυγά, βούτυρο και άλλα συστατικά.

Έχουν αναγνωριστεί σχεδόν 50 ξεχωριστά είδη χατσαπούρι. Κάποια είναι στρογγυλά, άλλα τετράγωνα. Μπορεί να είναι ανοιχτά ή κλειστά, σκληρά ή μαλακά, να μαγειρεύονται στην εστία ή στον φούρνο, γεμιστά με τα πάντα, από κρέας μέχρι άγρια ​​χόρτα, πουρέ πατάτας και καραμελωμένα κρεμμύδια. Το μόνο συστατικό, ωστόσο, που παραμένει σταθερό είναι το τυρί.

 Είδη 
Υπάρχουν διάφοροι ξεχωριστοί τύποι χατσαπούρι από διαφορετικές περιοχές της Γεωργίας:

 Ιμερούλι χατσαπούρι (από το Ιμερέτι) είναι η πιο δημοφιλής μορφή, φτιαγμένο με ζύμη μαγιάς γεμιστή με λευκό αλατισμένο τυρί ιμερετικής κουζίνας.
 Ατζαρούλι χατσαπούρι (από την Ατζαρία, μια περιοχή της Γεωργίας στη Μαύρη Θάλασσα), είναι ένα χατσαπούρι σε σχήμα σκάφους, με τυρί, βούτυρο και έναν κρόκο αυγού στη μέση. Παραδοσιακά, για την παρασκευή του χρησιμοποιούνται πικάντικα τυριά ιμερούλι και σουλγκούνι.
 Μεγκρούλι χατσαπούρι (από το Σαμεγκρέλο) είναι παρόμοιο με το ιμερούλι, αλλά έχει περισσότερο τυρί στην κορυφή.
 Άσμα χατσαπούρι, από την Αμπχαζία, έχει πολλαπλές στρώσεις και μοιάζει μάλλον με λαζάνια χωρίς σάλτσα.
 Γκουρούλι χατσαπούρι (από την Γκουρία) έχει ψιλοκομμένα βραστά αυγά στο εσωτερικό του και μοιάζει με καλτσόνε σε σχήμα ημισελήνου. Οι ντόπιοι από την περιοχή αυτή το φτιάχνουν για τα Χριστούγεννα και το αποκαλούν απλώς «χριστουγεννιάτικη πίτα». Στην υπόλοιπη Γεωργία, ονομάζεται «πίτα Γκουριάν».
 Οσούρι χατσαπούρι (από την Οσσετία) έχει γέμιση από πατάτα και τυρί. Συνήθως ονομάζεται χαμπιζγκίνι.
 Κουμπντάρι χατσαπούρι (από το Σβανέτι), αντί για τυρί έχει γέμιση με κιμά και μπαχαρικά, μια απόδειξη των ποιμενικών βιοποριστικών μέσων των ντόπιων της περιοχής.    
 Πενοβάνι χατσαπούρι, αποτελείται από από λεπτή, βουτυρώδη ζύμη σφολιάτας. 
 Λομπιάνι χατσαπούρι, συχνά σερβίρεται την ιερή ημέρα της θεάς Μπαρμπάλε. Περιέχει κόκκινα φασόλια τυλιγμένα μέσα σε στρώσεις ζύμης με μπαχαρικά.
 Ρασούλι χατσαπούρι, παρόμοιο με λομπιάνι, αλλά με προσθήκη επιπλέον κρέατος. 
 Καρτοπιλιάνι χατσαπούρι, χωρίς τυρί, γεμισμένο με πουρέ πατάτας, άνηθο και κρεμμύδι.

 Δείτε επίσης 

 Μπουρέκι
 Βατρούσκα
 Επίπεδο ψωμί
 Μπάνιτσα
 Πίτσα

 Παραπομπές 

Κατηγορία:Γεωργιανή κουζίνα